KIRJALLINEN KYSYMYS E-0241/01

esittäjä(t): Erik Meijer (GUE/NGL) komissiolle

(7. helmikuuta 2001)

Aihe: Kuljetuksia ja kauppaa koskevien ristiriitaisten tilastotietojen väärinkäyttö eläinjauhoviejien toimesta

1. Voiko komissio vahvistaa, että vuonna 1993 tapahtuneen tullitarkastusten lopettamisen jälkeen ja seurauksena ei Euroopan unionin sisärajojen yli tapahtuvan liikenteen ja kaupan volyymiä koskevia luotettavia tilastotietoja ole enää ollut saatavilla?

2. Voiko komissio vahvistaa myös Le Monde -päivälehdessä olleet tiedot, joiden mukaan eläinjauhokauppaa koskevat luvut Ranskan ja Belgian ja Belgian ja Alankomaiden välisen rajan molemmin puolin vastaavat toisiaan vuoteen 1992 asti, mutta ei enää lainkaan sen jälkeen, sillä Alankomaat olettaa vieneensä Belgiaan vuosina 1993 ja 1994 paljon enemmän eläinjauhoa kuin mitä Belgia olettaa vastaanottaneensa Alankomaista ja Ranska kuvittelee vastaanottaneensa paljon enemmän belgialaista eläinjauhoa kuin mitä Belgia luulee vieneensä Ranskaan?

3. Voiko komissio vahvistaa, että julkisista lähteistä käy ilmi, että Britannian teurasjäteala selviytyi teurasjätteiden käyttöä koskevien kansallisten rajoitusten käyttöönotosta lisäämällä vientiä voimakkaasti, minkä osoituksena kyseinen vienti oli vuonna 1989 melkein nelinkertainen vuoteen 1988 verrattuna, ja että samana ajanjaksona kirjattiin EU:n muissa jäsenvaltioissa irlantilaisen eläinjauhon tuonnille huomattavaa kasvua?

4. Eikö tästä voida tehdä sitä johtopäätöstä, että vuodesta 1993 lähtien Britannia ja Irlanti ovat vieneet Alankomaihin ja Belgiaan paljon eläinjauhoa ja että suuri osa siitä on sen jälkeen viety Ranskaan?

5. Mihin toimiin komissio aikoo ryhtyä huolehtiakseen siitä, että tuonti- ja vientitilastoja ei enää voida väärentää ja siitä, että kuluttajien ja tuotantoyritysten hylkimien vaarallisten ja kiisteltyjen tuotteiden alkuperästä ei enää ole epätietoisuutta?

David Byrnen komission puolesta antama vastaus

(26. huhtikuuta 2001)

1. ja 2. Sisämarkkinoiden toteuduttua vuonna 1993 on todellakin otettu käyttöön jäsenvaltioiden välistä tavaranvaihtoa koskevien tilastotietojen vaihtojärjestelmä (Intrastat), joka ei perustu tullitietoihin vaan suoraan yrityksiltä saataviin tietoihin. Järjestelmän toiminta oli ensimmäisinä vuosina ongelmallista, sillä useimmissa jäsenvaltioissa ilmeni toistuvasti, että yritykset joko jättivät toimittamatta tietoja tai toimittivat ne myöhässä. Tämä heikensi yhteisön tilastojen laatua ja saatavuutta. Tilanne on jatkuvasti kohentunut, ja nyttemmin pystytään vastaamaan tyydyttävästi useimpien käyttäjien tarpeisiin, erityisesti talous- ja rahaliitossa.

On kuitenkin korostettava, että Intrastat-järjestelmä ei sovellu kauppavirtojen seurantaan kirjanpidossa tuotekohtaisesti (nimikkeistössä on yli 10 000 lueteltua ja koodattua tuotetta). Tähän on kaksi pääasiallista syytä:

- Tavoitteena rajoittaa pk-yrityksiin kohdistuvaa rasitetta mahdollisimman vähiin asetettiin kynnysarvo unohtamatta kuitenkaan tiettyjä laatuvaatimuksia. Niinpä yritykset, joilla on tietyn suuruinen vuotuinen liikevaihto, on vapautettu tavaranvaihdon ilmoitusvelvollisuudesta tilastotietoja varten. Näin puuttuvat tiedot tasoitetaan kokonaistiedoissa. Esimerkiksi vuonna 2001 kynnysarvo Belgiassa oli 245 000 euroa, Alankomaissa 225 000 euroa ja Ranskassa 100 000 euroa (Ranskassa ilmoitus tehdään tilastoja ja verotusta varten). Kynnysjärjestelmä vaikuttaa tietenkin välittömästi tiettyä tuotetta koskevien tulosten tarkkuuteen ja yhteisön sisäisten kauppakumppaneiden liikevaihdon vertailuun. Useimmissa jäsenvaltioissa vastaamatta jättämisen vaikutusta lievitetään tasoituksilla, joita ei aina määritellä kovin yksityiskohtaisesti nimikkeistössä.

- Ennen vuotta 1993 tilastot tavaroiden jokaisesta siirtymisestä rajojen yli kerättiin tullitietojen perusteella, mutta Intrastat-järjestelmä perustuu jälkeenpäin annettuihin tilastotietoihin, esimerkiksi tavarantoimittajan laskuihin. Vaikeudet yksilöidä todellisena kauppakumppanina oleva jäsenvaltio (lähettäjämaa tai määrämaa) sisältyvät siis järjestelmään ja vaikuttavat vääjäämättä tavarantoimituksia koskeviin vertailutietoihin.

Eläinjauho kuuluu nykyisin yhdistetyn nimikkeistön alanimikkeeseen 2301 10 00, joka käsittää lihasta ja muista eläimenosista valmistetut ihmisravinnoksi soveltumattomat jauhot, jauheet ja pelletit sekä eläinrasvan sulatusjätteet. Nämä tuotteet syntyvät joko koko ruhon tai tiettyjen ruhonosien käsittelyssä (liha ja muut eläimen osat), eikä tämän alanimikkeen sisältöä voi täsmentää tarkemmin.

Numerotiedoista käy ilmi, että erot yhteisön sisäistä kauppaa koskevissa vertailutilastoissa ovat kasvaneet tuntuvasti vuodesta 1993. Alankomaiden vienti Belgian ja Luxemburgin talousliittoon on vuosina 1993 ja 1994 todella ylittänyt vastaavan tuonnin talousliiton toimittamien tietojen mukaan. Ilmiön suunta on kuitenkin muuttunut vuodesta 1995. Niinpä luvuista käy ilmi, että Ranska ilmoittaa vieneensä Belgian ja Luxemburgin talousliittoon enemmän kuin tämä ilmoittaa vastaanottaneensa.

3. ja 4. Komissio ei voi toimitettujen tietojen puutteellisuuden vuoksi vahvistaa näitä väitteitä.

5. Tietynlaisella nisäkäsperäisellä eläinjätteellä käytävää kauppaa koskevista tietyistä suojatoimenpiteistä 21 päivänä lokakuuta 1997 tehdyssä komission päätöksessä 97/735/EY(1) ja tarttuvia spongiformisia enkefalopatioita ja tiettyjen prosessoitujen eläinperäisten proteiinien käyttöä ruokinnassa koskevista tietyistä suojatoimenpiteistä tehdyn neuvoston päätöksen 2000/766/EY täytäntöönpanemiseksi tarvittavista valvontatoimenpiteistä 29 päivänä joulukuuta 2000 tehdyssä komission päätöksessä 2001/9/EY(2) säädetään tiukoista valvontasäännöistä, joiden avulla varmistetaan prosessoitujen eläinperäisten proteiinien eli myös lihaluujauhon jäljitettävyys yhteisössä. Komission elintarvike- ja eläinlääkintätoimiston asiantuntijat suorittavat säännöllisesti tarkastuksia kaikissa jäsenvaltioissa sen varmistamiseksi, että yhteisön lainsäädännön täytäntöönpano on moitteetonta. Jos tosiseikkojen toteamisen jälkeen komissio tulee siihen tulokseen, että jäsenvaltio ei täytä velvoitteitaan, komissio on valmis toteuttamaan kaikki toimivaltaansa kuuluvat tarvittavat toimet sen varmistamiseksi, että yhteisön lainsäädäntöä noudatetaan.

(1) EYVL L 294, 28.10.1997, päätös sellaisena kuin se on viimeksi muutettuna 19 päivänä heinäkuuta 1999 tehdyllä neuvoston päätöksellä 1999/534/EY, (EYVL L 204, 4.8.1999).

(2) EYVL L 2, 5.1.2001, päätös sellaisena kuin se on viimeksi muutettuna 27 päivänä helmikuuta 2001 tehdyllä komission päätöksellä 2001/165/EY, (EYVL L 58, 28.2.2001).